
Anexa nr. 1
SECŢIUNEA 1 – Cadru General

1.1. Obiectul, scopul şi aplicabilitatea regulamentului

1.1.1. Obiectul
Principalul obiectiv al prezentului Regulament îl constituie stabilirea condițiilor și a modului de desfăşurare a activităţilor de transport persoane în regim de taxi la/de la AIHCB, respectiv a activităţilor de taxi rapid  în regim dispecerizat și activităţilor de taxi la comandă, în raport cu prevederile legale în vigoare pe această linie și cu reglementările aeroportuare aplicabile.
1.1.2 Scopul
REG-TAXI-01 este elaborat pentru a atinge următoarele scopuri:
a. de a detalia procedurile și responsabilitățile pentru implementarea și aplicarea acestora, în vederea asigurării cadrului optim de desfăşurare a activităţilor de transport persoane în regim de taxi, în cadru legal, controlat şi dispecerizat, cu respectarea prevederilor legale în vigoare și cu reglementările aeroportuare aplicabile;
b. de a stabili condițiile de autorizare în vederea accesului în zonele aeroportului specifice activităţilor de taximetrie;

c. de a stabili zonele de grupare/asteptare/debarcare și fluxurile de deplasare ale autovehiculelor taxi în perimetrul aeroportului;
d. de a stabili abaterile și sancțiunile aplicabile ca urmare a încălcării prevederilor prezentului Regulament.
1.1.3 Aplicabilitate

Prevederile prezentului Regulament se aplică:

a. tuturor persoanelor fizice sau juridice, transportatori în regim de taxi, autorizaţi de autorităţile locale ale Municipiului Bucureşti, Judeţului Ilfov şi conducerea CNAB/AIHCB, în părţile care-i privesc, pentru desfăşurarea în legalitate a operaţiunilor de transport persoane în regim de taxi de la Aeroportul Internaţional Henri Coandă Bucureşti. Excepţie fac taximetriştii autorizaţi în afara Municipiului Bucureşti şi Judeţului Ilfov, care preiau clienţi pe bază de comandă sau pe bază de contract, cărora li se permite accesul, contracost, în zona special destinată în parcarea publică aferentă terminalului plecări în conformitate cu cele stipulate în prezentul regulament;
b. tuturor autoturismelor taxi, indiferent de autoritatea locală de autorizare pentru debarcarea persoanelor în zonele aeroportuare special destinate în proximitatea terminalelor.
1.2. Definiţii şi abrevieri
1.2.1. Definiții:
Taxi rapid - Persoanele fizice/juridice autorizate de către CNAB pentru desfăşurarea transportului de persoane în regim de taxi dispecerizat de AIHCB care preiau clienții pe principiul primul venit primul servit.
Taxi la comanda – Persoanele fizice/juridice autorizate de către CNAB care preiau clienții pe baza de comandă efectuată prin intermediul terminalelor touch-screen în vederea transportului de persoane în regim de taxi de la AIHCB.
Zonă de grupare: Spaţiu delimitat în perimetrul aeroportuar, dispus în afara proximităţii de terminal, destinat grupării/parcării temporare în regim dispecerizat a autovehiculelor taxi autorizate în conformitate cu prezentul regulament.
Zona de aşteptare clienţi: Spaţiu delimitat în perimetrul aeroportuar, amenajat cu peron de îmbarcare, dispus în proximitatea terminalului sosiri, destinat poziţionării autovehiculelor taxi autorizate de CNAB pentru preluarea persoanelor de la aeroport.
Permis de acces pentru vehicule tip PSI-TAXI: Document eliberat de administraţia aeroportului care conferă drept de acces în perimetrul aeroportuar şi atribuit pentru fiecare autovehicul taxi în vederea desfăşurării activităţii de transport persoane în regim de taxi de la aeroport.
Legitimaţie pentru persoane (taximetriști): Autorizație de acces eliberată de administraţia aeroportului conducătorului auto taximetrist în vederea desfăşurării în perimetrul aeroportuar a activităţii de transport persoane în regim de taxi cu autovehiculul taxi autorizat prin permisul de acces pentru vehicule tip PSI-TAXI.
1.2.2. Abrevieri:
	CNAB
	-
	Compania Naţională Aeroporturi Bucureşti;

	AIHCB
	-
	Aeroportul Internaţional Henri Coandă București;

	AIBB-AV
	-
	Aeroportul Internașional București Băneasa – Aurel Vlaicu

	SIP
	-
	Serviciul Informații Pasageri;

	MT
	-
	Ministerul Transporturilor;

	MAI
	-
	Ministerul Administraţiei şi Internelor;

	PCA
	-
	Punct Control Acces

	PPF
	-
	Poliţia de Frontieră;

	SSPCA           
	-    
	Serviciul Supraveghere Patrulare și Control Acces

	SPTA
	-
	Serviciul Poliţie Transporturi Aeriene;


1.3. Documente asociate
1.3.1. Reglementări naţionale
· Legea nr. 38/2003 privind transportul în regim de taxi şi în regim de închiriere - Secţiunea 2¹ – Executarea transportului persoanelor în regim de taxi la şi de la aeroporturi;
· O.M.T.I nr. 825/20.07.2009 pentru aprobarea Normelor de aplicare a prevederilor secţiunii 2¹ din cadrul capitolul II al Legii nr. 38/2003 privind transportul persoanelor în regim de taxi şi în regim de închiriere, precum şi a Regulamentului – cadru privind activităţile desfăşurate în locurile de aşteptare a clienţilor.
· 1.3.2. Reglementări locale
· Regulamentul de acces aplicabil la AIHCB și AIBB-AV, cu modificările și completările ulterioare cod: REG-SEMS-01, revizia curentă;
· Procedura de lucru Cod: AB-SIP PL-11, revizia curentă.  
1.4. Administrarea REG-TAXI–01
a. administrarea şi gestionarea REG-TAXI-01 va fi realizată de către Şeful S.I.P., care are obligaţia să asigure;
a.1. actualizarea documentului, în funcţie de apariţia de noi reglementări naţionale şi internaţionale;
a.2. elaborarea propunerilor de actualizare a REG-TAXI-01 şi de obţinere a avizelor şi aprobărilor necesare;
b. în situaţia în care nu apar noi reglementări care produc incidenţa în problematica reglementată de REG-TAXI-01, revizuirea REG-TAXI-01 se face la un interval de 2 ani;
c. manager responsabil de coordonarea procesului de administrare a REG-TAXI-01 este desemnat Directorul de Resort care are în subordine S.I.P.
SECŢIUNEA 2 – Obţinerea permisului de acces pentru vehicule tip PSI-Taxi și a legitimaţiei pentru persoane (taximetriști)
2.1. Condiţii legale
a. prezentul regulament este elaborat în conformitate cu prevederile art. 24¹, Secţiunea 2¹ “Executarea transportului persoanelor în regim de taxi la şi de la aeroporturi” din cadrul Legii nr. 38/2003 privind transportul persoanelor în regim de taxi şi în regim de închiriere şi OMTI nr. 825/20.07.2009 pentru aprobarea Normelor de aplicare a prevederilor secţiunii 2¹ din cadrul Legii nr. 38/2003 respectiv a Regulamentului cadru privind activităţile desfăşurate în locurile de aşteptare a clienţilor.
b. administraţia CNAB/AIHCB autorizează transportatorii de persoane în regim de taxi de la aeroport conform Legii nr.38/2003 privind transportul în regim de taxi şi în regim de închiriere, cu modificările şi completările ulterioare, OMTI nr. 825/20.07.2009 pentru aprobarea Normelor de aplicare a prevederilor secţiunii 2¹ din cadrul Legii nr. 38/2003 respectiv a Regulamentului cadru privind activităţile desfăşurate în locurile de aşteptare a clienţilor, precum şi în baza documentelor solicitate pentru eliberarea permiselor de acces pentru vehicule tip PSI-TAXI şi a legitimaţiilor pentru persoane (taximetriști) în conformitate cu metodologiile şi procedurile specifice coroborate cu prevederile legale în domeniu;
c. activităţile de transport persoane în regim de taxi care fac obiectul prezentului regulament se supun măsurilor de securitate aeroportuară instituite la nivelul aeroportului, în conformitate cu reglementările din domeniu.
2.2. Permisul de acces pentru vehicule tip PSI-Taxi și legitimaţia pentru persoane (taximetriști)
Permisul de acces pentru vehicule tip PSI-TAXI şi legitimaţia pentru persoane (taximetriști), necesare desfăşurării activităţii de transport persoane în regim de taxi de la aeroport, se emit/reemit în conformitate cu prevederile Regulamentului de acces aplicabil la AIHCB și AIBB-AV, cu modificările și completările ulterioare cod: REG-SEMS-01, revizia curentă.
SECŢIUNEA 3 – Zone destinate activităţilor de transport persoane în regim de taxi  

3.1. Zona de grupare
a. Zona de grupare taxi este marcată în limita a 70 de locuri necesare autovehiculelor taxi autorizate de AIHCB prin permisul de acces pentru vehicule tip PSI-TAXI şi este dispusă în parcarea P4 pe latura de Nord Vest – Anexa nr.1;
b. Accesul autoturismelor taxi în această zonă se va realiza numai după verificarea existenței permisului de acces pentru vehicule tip PSI-TAXI și a legitimației pentru persoane (taximetriști);
c. În zona de grupare şi în zona de aşteptare clienţi taxi rapid au acces, în limita locurilor disponibile, autovehiculele taxi şi taximetriştii autorizaţi care deţin permis de acces pentru vehicule tip PSI-TAXI şi legitimaţie pentru persoane (taximetriști) valabile, eliberate de CNAB/AIHCB.
3.2. Zona de aşteptare clienți în vederea îmbarcării 
a. Zona de aşteptare clienţi taxi rapid, în limita a 14 locuri este dispusă pe estacada Terminalului Sosiri  în proximitatea peronului de îmbarcare – Anexa nr. 1;
b.  Zona de aşteptare clienţi taxi rapid, în limita a 5 locuri este dispusă în parcarea T3 latura de vest, la parterul Terminalului Sosiri  – Anexa nr. 1;
c. Zona de aşteptare clienţi taxi la comandă, este dispusă la etajului 1 în fața Terminalului Sosiri – Anexa nr. 1;
d. Autoturismele taxi care dețin autorizații emise de către alte autorități decât cele din Municipiul București și Județul Ilfov (conform art. 24ˡ, alineatului 8 din legea 38/2003), au acces doar în parcările publice cu termen scurt.
3.3. Zona de debarcare
a. la nivelul AIHCB zona de debarcare a persoanelor care sunt transportate la aeroport în regim de taxi este dispusă în faţa terminalului Plecări – Anexa nr. 1;
b. zona de debarcare este destinată exclusiv pentru debarcarea clienţilor la aeroport şi vor avea acces toţi taximetriştii autorizaţi conform legii, atât din România cât şi din alte ţări membre ale UE, durata de staţionare se va limita la maximum 5 minute, fără ca șoferul să părăsească autovehiculul; 
c. după operaţiunea de debarcare, autovehiculul taxi va alege una dintre următoarele variante:

- va părăsi perimetrul aeroportuar;
- se va deplasa în zona de grupare taxi rapid în vederea accesului la zona de aşteptare clienţi, dacă este autorizat de CNAB/AIHCB;
- se va deplasa în zona de parcare temporară taxi la comandă (cazul celorlalte categorii de taxiuri);
d. în zona de debarcare au acces toţi transportatorii autorizaţi, indiferent dacă aceştia deţin sau nu permise de acces pentru vehicule tip PSI-TAXI eliberate de administraţia aeroportului. 
3.4. Fluxuri/trasee de deplasare autovehicule taxi în perimetrul aeroportului 
a. Administraţia aeroportului stabileşte fluxurile/traseele de deplasare şi procedurile aplicabile atât pentru  activităţile de taxi rapid, cât şi pentru activităţile de taxi la comandă;
b. Fluxurile/traseele de deplasare a autovehiculelor taxi supuse regimului de autorizare şi dispecerizare (taxi rapid) sunt descrise în Anexa nr. 1 la prezentul Regulament şi vor fi aduse la cunoştinţă taximetriştilor autorizaţi;
c. Fluxurile/traseele de deplasare a autovehiculelor taxi rapid/la comandă sunt asigurate de administraţia aeroportului prin indicatoare şi marcaje rutiere, precum şi cu panouri informative, atât pentru debarcarea persoanelor în staţiile instituite de aeroport, cât şi pentru preluarea pasagerilor de la aeroport din zona stabilită în prezentul regulament. Traseul de ieşire din aeroport este semnalizat de indicatoarele rutiere amplasate în acest sens.
SECŢIUNEA  4  – Drepturi şi obligaţii ale şoferilor care desfăşoară activităţi de transport persoane în regim de taxi de la aeroport

4.1. Drepturile transportatorilor autorizaţi care deţin şi utilizează permise de acces pentru vehicule tip PSI-TAXI și legitimații de aeroport emise de AIHCB
a. să li se elibereze de către administraţia aeroportului permise de acces pentru vehicule tip PSI-TAXI şi legitimaţii pentru persoane (taximetriști) cu respectarea condiţiilor legale şi procedurale de emitere în vigoare pe aeroport;
b. să li se asigure o zonă de grupare, în funcţie de configuraţia incintei aeroportului, marcată cu poziţii de parcare, cu fluxuri de intrare şi ieşire, iluminată corespunzător şi dotată cu toalete ecologice;
c. să beneficieze de o dispecerizare organizată a accesului în zona de grupare şi de coordonarea planificării la cursă pentru preluarea persoanelor din proximitatea terminalelor, în funcţie de ordinea sosirii, prin intermediul dispecerilor aeroportului;
d. să beneficieze de sprijinul specializat al reprezentanţilor S.I.P în vederea completării documentaţiilor necesare obţinerii avizului de eliberare a permisului de acces pentru vehicule tip PSI-TAXI şi a legitimaţiei pentru persoane (taximetriști);
e. să conteste în scris aplicarea măsurilor sancţionatorii privind nerespectarea prevederilor prezentului regulament, contestaţie ce va fi analizată de către personalul din cadrul S.I.P, în concordanţă cu prevederile procedurilor în vigoare privind soluţionarea contestaţiilor.
4.2. Obligaţiile  transportatorilor autorizaţi care deţin şi utilizează permise de acces pentru vehicule tip PSI-TAXI și legitimații de aeroport emise de AIHCB
a. transportatorii autorizaţi deţinători a permiselor de acces pentru vehicule tip PSI-TAXI și legitimații de aeroport în vederea desfăşurării activităţii de transport persoane în regim de taxi de la aeroport au următoarele obligații:
a.1. să respecte prevederile prezentului regulament, prevederile legale în vigoare și reglementările aeroportuare aplicabile, privind desfăşurarea activităţii de transport persoane în regim de taxi;
a.2. să se asigure că autovehiculele taxi autorizate de aeroport îndeplinesc în permanenţă cerinţele legislaţiei din domeniu şi cele prevăzute în prezentul regulament;
a.3. să prezinte un comportament civilizat în relaţia cu clientul şi cu personalul aeroportuar;
a.4. să deţină şi să prezinte la solicitarea organelor de control ale statului, precum şi reprezentanţilor aeroportului toate documentele necesare desfăşurării în legalitate a activităţilor de transport în regim de taxi de la aeroport;
a.5. să prezinte o ţinută vestimentară corespunzătoare;
a.6. să respecte conduita de bună practică, conform prevederilor standardului ocupaţional al taximetristului;
a.7. să ocupe în ordine, pe direcţia înainte, poziţiile de parcare marcate cu inscripţia TAXI;
a.8. să respecte fluxurile/traseele de deplasare stabilite de aeroport şi să prezinte la control documentele de identificare şi acces la solicitarea personalului abilitat al aeroportului;
a.9. să nu părăsească autovehiculul taxi pe timpul cât se află în zona de grupare şi respectiv locul de aşteptare în vederea îmbarcării, doar cu aprobarea dispecerului taxi (satisfacerea nevoilor fiziologice, rezorvalea problemelor de natură administrativă);
a.10. să predea tichetul de ordine dispecerului taxi al aeroportului din locul de aşteptare, la preluarea clienţilor;
a.11. să respecte indicațiile dispecerilor, sau după caz a reprezentaților aeroportului.
a.12. să predea dispecerului taxi bonul de ordine în vederea anulării acestuia, în cazul renunțării la așteptare pentru preluarea pasagerilor;
a.13. să păstreze curățenia pe spațiile verzi și în zona de grupare taxi;

b. este strict interzis taximetriştilor inclusiv celor autorizaţi  de CNAB/AIHCB în vederea desfăşurării activităţii de transport persoane în regim de taxi de la aeroport:
b.1. orice practică de abordare şi/sau preluare a clienţilor în perimetrul aeroportuar de către taximetrişti sau interpuşi. În acest sens, administraţia aeroportului, prin intermediul organelor de ordine ale MAI cu activitate pe aeroport, va aplica măsurile de sancţionare legale şi, prin compartimentele specializate (Serviciul Informații Pasageri și Direcția Securitate Aeroportuară), sancţiunile prevăzute de prezentul regulament;
b.2. să intre cu autovehiculele taxi în parcările publice aflate în proximitatea terminalelor de pasageri;
b.3.  să execute activitatea de transport în regim de taxi fără dotările legale şi cele prevăzute de prezentul regulament;
b.4. să staţioneze sau să desfăşoare activităţi de taximetrie în alte locuri decât cele destinate şi amenajate special în acest sens de aeroport;
b.5.  să execute în perimetrul aeroportuar activităţi de întreţinere, inclusiv spălare, curăţenie ş.a.m.d., a autovehiculului taxi;
b.6. să practice jocuri de divertisment sau de noroc pe spaţiile verzi, în zonele de grupare, respectiv de preluare a clienţilor;
b.7. să părăsească zona de grupare şi să staţioneze pe peronul de îmbarcare a clienţilor sau să intre în contact cu potenţialii clienţi;
b.8. să intre cu autoturismele taxi autorizate de CNAB/AIHCB în zona de parcare temporară dedicată taxiurilor la comandă;
b.9. să depoziteze/arunce deșeuri menajere pe spațiile verzi din perimetrul aeroportuar.
c. nerespectarea prevederilor menţionate mai sus atrage aplicarea sancțiunilor prevăzute în prezentul Regulament.
SECŢIUNEA 5 – Activităţile de transport persoane în regim de taxi de la aeroport 

5.1. Activități taxi la comandă
a. zona de grupare este destinată parcării temporare a taximetrelor autorizate conform legii din România şi este dispusă în parcarea P4 pe latura de Nord Vest în limita a 26 locuri - Anexa nr.1;
b. staţionarea în zona de grupare taxi la comandă este cu timp limitat (15 min) şi cu interdicția de a părăsi autoturismul;
c. în zona de grupare taxi la comanda au acces, în limita locurilor disponibile, toţi transportatorii în regim de taxi care deţin permise de acces pentru vehicule tip PSI-TAXI și autorizaţii emise de către autorităţile de autorizare din Mun. Bucureşti şi Jud. Ilfov;
d. zona de îmbarcare taxi la comandă este situată la etajul 1 al Terminalului Sosiri - Anexa nr.1;
e. în această zonă vor avea acces doar taxiurile venite la comanda clienţilor;
f. pe Aeroportul Internaţional Henri Coandă Bucureşti, clienții pot comanda gratuit un taxi, prin intermediul terminalelor touch screen, localizate în zona publică din Terminalul Sosiri;
f.1. autoturismele taxi preiau clienții din zona amenajată aflată în fața terminalului Sosiri, la etajul întâi, în baza tichetului emis de terminalul touch screen;
f.2. accesul autoturismelor taxi sosite la comandă, se face prin PCA 62, numai după primirea e-mailului de confirmare a comenzii respective, staţionarea acestora pe estacada terminalului în vederea preluării clientului fiind de maximum 5 minute. După 5 minute este obligat să părăsească estacada;
  f.3. în interiorul Terminalelor este asigurată signalistica pentru sistemele de taxi existente la nivelul aeroportului;
5.2.  Ghid pentru pasagerii care efectuează comenzi taxi pe terminalele touch screen
Pasagerii care doresc să comande taxi au la dispoziție terminale touch screen, amplasate pe sala publică a terminalului Sosiri etaj 1, latura de Sud (în partea stângă după ieșirea din zona de benzi bagaje).

Pe terminalele de comandă touch screen sunt afișate pictograme prin care pasagerii pot comanda autoturisme taxi autorizate de către Municipiul București și Județul Ilfov, conform Legii nr.38/2003.

Pictogramele afișate pe terminalele de comandă touch screen evidențiază tarifele de operare al transportatorului sau, după caz, opțiunea plății cu cardul.

După efectuarea comenzii taxi de către pasageri, terminalul touch screen va emite un tichet de comandă care conține elemente de identificare ale autoturismului taxi (indicativul și numărul de înmatriculare al autoturismului taxi, timpul estimat de sosire, ora și data la care s-a efectuat comanda, tariful de operare al transportatorului, cât și numărul de telefon al companiei de taxi/dispecerat)

După ridicarea tichetului de comandă, pasagerii se vor deplasa pentru îmbarcare către zona special amenajată / semnalizată din fața terminalului sosiri .

Pasagerii trebuie să se îmbarce în autoturismul taxi comandat și să păstreze tichetul de comandă, inclusiv după ieșirea din taxi, pentru eventuale reclamații referitoare la transportul de persoane în regim de taxi .

5.3. Activități taxi Rapid

a. zona de grupare este destinată parcării taximetrelor autorizate conform legii din România şi este dispusă în parcarea în parcarea P4 pe latura de Nord Vest în limita a 34 locuri - Anexa nr.1;

b. transportatorii autorizați care desfășoară activități de transport persoane în regim de taxi rapid trebuie să se prezinte în zona de grupare pentru a obține biletul de ordine emis de către dispecerul taxi;

c. biletul de ordine se emite numai după prezentarea de către taximetriști a PSI-TAXI și a legitimației de persoane emise de administrația aeroportului, valabile;

d. după eliberarea biletului de ordine, taximetriștii vor urma fluxul indicat de către dispecerul taxi;
e. taximetriștii vor aștepta anunțul efectuat de către dispecerul taxi prin sistemul de sonorizare pentru a se deplasa în ordinea sosirii, către locurile de așteptare clienți în vederea îmbarcării;
Notă: Este interzis tuturor taximetriștilor, personal sau prin interpuși, să efectueze comenzi prin intermediul terminalelor touch screen amplasate în zona publică a Terminalului Sosiri; 
CAPITOLUL II -  ABATERI ŞI SANCŢIUNI 

1. Abateri  de la Regulamentul Taxi
a. nerespectarea marcajelor care delimitează poziţiile de parcare TAXI;
b. nerespectarea indicaţiilor personalului abilitat al aeroportului;
c. părăsirea autovehiculului taxi in zona de grupare sau pe poziţiile destinate TAXI în locul de aşteptare;
d. nerespectarea regulilor de aşteptare în zona de grupare în regim dispecerizat, în funcţie de algoritmul dat de tichetele de ordine, respectiv în zona de îmbarcare din fața terminalului sosiri;
e. alterarea, pierderea sau nepăstrarea tichetului de ordine pe toată perioada cât se află în zona de grupare;
e.1. nereturnarea tichetului de ordine în cazul părăsirii zonei de grupare de către taximetriști;
f. nerespectarea fluxurilor/traseelor de deplasare a autovehiculelor taxi stabilite de administraţia aeroportului;
g. poluarea zonelor aeroportuare voluntar sau accidental cu carburanţi, uleiuri, reziduuri sau alte deșeuri;
h. abordarea de potenţiali clienţi în perimetrul aeroportuar; intrarea în terminalele de pasageri, în vederea abordării de potenţiali clienţi, această practică fiind asimilată desfăşurării de activităţi neautorizate de transport de persoane în regim de taxi;
i. intrarea cu autovehiculele taxi în parcările publice aflate în proximitatea terminalelor de pasageri cu excepţia situaţiilor prevăzute în prezentul Regulament;
î. efectuarea de comenzi taxi prin intermediul terminalelor touch screen amplasate pe sala publică a terminalului Sosiri, personal sau prin interpusi;
j. ţinută şi manifestări necorespunzătoare în relația cu clientul (agresiunea verbală, ţinută vestimentară neadecvată desfăşurării activităţilor de taximetrie);
k. transportarea clientului la destinaţie pe o rută ocolitoare, alta decât pe traseul optim sau pe traseul solicitat ori convenit cu acesta;
l. refuzul de a elibera la finalul cursei bonul fiscal pe baza căruia va încasa contravaloarea prestaţiei efectuate;
m. pretinderea ca plată pentru prestaţia efectuată a unei sume de bani care nu este prevăzută pe bonul fiscal, respectiv solicitarea unui suprapreţ;
n. refuzul nejustificat de a prelua în cursă un client;
o. intervenţii asupra componentelor aparatului de taxat, în scopul majorării preţului transportului sau neincluderii unor venituri realizate în memoria fiscală;
p. comportament necivilizat în relația cu clientul (agresiunea fizică);
q. executarea activitatății de transport în regim de taxi fără a avea aparatul de taxat şi lampa taxi în funcţiune pentru poziţia de operare respectivă.
Notă: Se face excepție de la lit. d, atunci când primul autoturism taxi din rând, are o defecțiune tehnică de deplasare sau este verificat de către organele de poliție din cadrul M.A.I. sau a altor instituții ale statului român și nu poate prelua în cursă clientul. În această situație, cu acceptul dispecerului taxi, va pleca următoarea mașină disponibilă.
Abaterile prevăzute la lit. j, k, l, m, n, o, p, q sunt constatate, conform art.37 alin (1) din Legea nr.38/2003, de către organele de poliție din cadrul M.A.I. sau a altor instituții ale statului român.
2. Sancţiuni corelative
a. pentru abaterile menţionate la cap. II, pct. 1, lit. a - g se aplică măsura reţinerii pentru o perioada de 30 de zile exclusiv a legitimației pentru persoane (taximetriști) de către personalul de securitate al CNAB, la solicitarea personalului S.I.P. (cu responsabilități pe linie de taxi), în vederea suspendării dreptului de a desfăşura activităţi de transport persoane în regim taxi în incinta AIHCB; returnarea legitimației se realizează, de asemenea, la solicitarea personalului S.I.P.
b. pentru abaterile menţionate la cap. II, pct. 1, lit. h - k se aplică măsura reţinerii pentru o perioada de 6 luni exclusiv a legitimației pentru persoane (taximetriști) de către personalul de securitate al CNAB, la solicitarea personalului S.I.P. (cu responsabilități pe linie de taxi) în vederea suspendării dreptului de a desfăşura activităţi de transport persoane în regim taxi în incinta AIHCB; returnarea legitimației se realizează, de asemenea, la solicitarea S.I.P.
c. pentru abaterile menţionate la cap. II, pct. 1, lit. l - q se aplică măsura reținerii exclusiv a legitimației pentru persoane (taximetriști) de către personalul de securitate al CNAB, la solicitarea personalului S.I.P. (cu responsabilități pe linie de taxi), în vederea anulării dreptului de a desfăşura activităţi de transport persoane în regim taxi în incinta AIHCB.
d. administraţia aeroportuară poate reține/suspenda legitimația pentru persoane (taximetriști) privind desfășurarea activităţi de transport persoane în regim de taxi de la aeroport taximetriştilor care au săvârşit abateri de la Legea 38/2003 privind transportul de persoane în regim de taxi.
e. în situația în care taximetriștii săvârșesc abateri de la prezentul regulament, menţionate la cap. II, pct. 1, lit. l – q, administrația aeroportuară aplică măsura de anulare a legitimației de aeroport pentru persoane (taximetriști).
f. pentru a reintra în posesia legitimației pentru persoane (taximetriști) suspendate, transportatorul trebuie să transmită administraţiei aeroportuare o solicitare scrisă în acest sens;
Notă: Pe perioada suspendării/anulării legitimației pentru persoane (taximetriști) în situațiile prevăzute la cap. II, pct. 2, lit. a, b, c și e nu se emit alte legitimații pe numele persoanelor care au săvârșit abateri.

CAPITOLUL III - RESPONSABILITĂŢI

1. Responsabilităţile S.I.P.
a. analizează documentele depuse la CNAB de către transportatorii autorizați, din punct de vedere al respectării cerințelor legale aplicabile pe linia desfășurării activităților de transport persoane în regim de taxi și ale prezentului document, în vederea eliberării permisului de acces pentru vehicule tip PSI-TAXI precum și a legitimației pentru persoane (taximetriști); Acordă avizul aferent pentru desfășurarea activității de transport persoane în regim de taxi la AIHCB și solicită Direcției Securitate Aeroportuară, în scris, confecționarea legitimațiilor de aeroport, cu specificarea valabilității legitimației.
b. asigură controlul accesului în zona de grupare a taximetriştilor şi autovehiculelor taxi autorizaţi/autorizate de AIHCB, pe baza documentelor şi condiţiilor legale stipulate în regulament;
c. asigură în regim dispecerizat necesarul de autoturisme taxi autorizate de AIHCB în locurile de aşteptare în vederea preluării pasagerilor;
d. supraveghează şi asigură prin personal propriu, respectarea activităţilor de preluare în regim dispecerizat a persoanelor de la aeroport, în conformitate cu prevederile procedurii cod: AB-SIP PL-11, revizia curentă şi cele din prezentul regulament;
e. analizează și formulează răspuns la contestațiile depuse de către taximetriști cărora li s-au aplicat sancțiuni prevăzute de prezentul regulament;
f. sesizează Directia Securitate Aeroportuară cu privire la abaterile prevăzute în prezentul regulament, constatate pe timpul derulării activităţilor specifice;

g. solicită reținerea și/sau anularea legitimației pentru persoane (taximetriști) pentru acele persoane care au săvârșit abateri de la prezentul regulament;
h. pune la dispoziţia celor interesaţi toate tipizatele necesare în vederea autorizării, în conformitate cu prevederile legale şi etapele procedurale reglementate în prezentul Regulament și reglementările aeroportuare aplicabile;
i. coopereaza cu reprezentanții PPF și SPTA, în procesul de analiză a documentelor primite în vederea avizării documentației necesare emiterii permiselor de acces pentru vehicule tip PSI-TAXI și a legitimațiilor pentru persoane (taximetristi);
j. solicită în scris la Direcția Securitate Aeroportuară, prin Secretariatul DSA confecționarea permiselor de acces pentru vehicule tip PSI-TAXI pentru autoturismele taxi, cu precizarea termenului de valabilitate a acestora împreună cu documentele necesare emiterii acestora;
k. gestionează baza de date a permiselor de acces pentru vehicule tip PSI-TAXI eliberate de către CNAB;
l. organizează şi coordonează măsurile care se impun pentru amenajarea zonei de grupare/parcării temporare taxi rapid/la comanda;
m. îndrumă şi facilitează  îmbarcarea pasagerilor/clienţilor în autoturismele taxi aflate în zona de terminal, inclusiv a clienţilor care au efectuat o comandă taxi prin intermediul terminalelor touch screen amplasate în interiorul terminalului Sosiri, zona publică;
n. verifică informaţiile de pe bonurile de comandă ale clienţilor, în vederea facilitării îmbarcării acestora în autoturismul taxi comandat;
o. dispecerii taxi consemnează în nota raport după caz, aspectele semnalate de către clienţi cu privire la autoturismele taxi sosite la comandă pe estacada terminalului Sosiri. 
p. sesizeză reprezentanții Serviciului de Poliție Transporturi Aeriene Henri Coandă asupra oricărei practici de abordare a clienţilor în perimetrul aeroportuar de către taximetrişti sau interpuşi. 
 2. Responsabilităţile Biroului Administrare Parcări:

Asigură încasarea contravalorii serviciilor de parcare, în conformitate cu Nomenclatorul de tarife şi reguli de aplicare la AIHCB, cod: N-FIN 001 - revizia curentă, pentru accesul în zona de aşteptare dispusă în parcarea publică aferentă Terminalului Plecări în vederea staţionării pentru preluarea pasagerilor pe bază de contract sau de comandă realizată prin dispecerat taxi, a taximetriştilor autorizaţi de autorităţile locale competente, altele decât cele din Municipiul Bucureşti şi Județul Ilfov.

